משה שלו

משה שלו (נולד ב-29 בספטמבר 1952) הוא יזם ומנכ"ל קבוצת שלו, יו"ר מועדון השחמט העירוני אשדוד מ-2003. היה יו"ר האיגוד הישראלי לשחמט בין השנים 2015-2011.

ביוגרפיה

משה שלו (לשעבר פרפליצקי) נולד בסטניסלבוב (היום איוונו-פרנקיבסק), אוקראינה. עלה לישראל לבדו ב-1975. אביו מאיר היה מנהל מחסנים בטחנת הקמח בעיר. אמו לאה הייתה מורה לשפות ונפטרה בישראל. למשה שבעה אחים ואחיות, חמישה מהם מתגוררים בישראל. דודו של אמו, שגידל אותה, רב אליעזר ננס, היה גזבר של חב"ד ברוסיה.
משה שלו למד הנדסת מכונות באוניברסיטת בן-גוריון ומנהל עסקים בטכניון. התנדב לצבא ושירת בפיקוד צפון, השתתף במבצע ליטני (1978) ובמלחמת לבנון הראשונה (1982). עם שחרורו עבד בהקמת מפעל מקררים ומזגנים של תדיראן בעפולה והיה יו"ר ועד הנדסאים ומהנדסים; הצליח לבצע שינוי ולהשוות את תנאי העבודה בין עובדי המפעל בעפולה ועובדי תדיראן במרכז ישראל.
ב-1986 עבר למרכז ישראל ועבד כמנהל פרויקטים בחברת בזק. ב-1997 פרש לעסקים פרטיים. הקים מספר חברות שמהוות היום את "קבוצת שלו" המעסיקה מאות עובדים בתחומים שונים.

שחמט

ב-1980 הקים שלו בעפולה מועדון שחמט ולימד ילדים את משחק השחמט. המועדון זכה באליפות ישראל לנוער עד גיל 14. שימש יו"ר ועדת הנוער וחבר הנהלת האיגוד הישראלי לשחמט. היה במשך מספר שנים יו"ר ענף השחמט מכבי ישראל. עם בחירתו של יוסף (טומי) לפיד ליו"ר האיגוד הישראלי לשחמט, נבחר מחדש לחבר הנהלה ושימש בתפקיד זה במשך 6 שנים.
ב-2005, הקים משה שלו את מועדון שחמט אשדוד ומשמש עד היום יו"ר המועדון. בשנים אלו זכה המועדון ב-5 אליפויות ישראל במסגרת הליגה הלאומית לשחמט. ב-2008 זכה המועדון בהישג הטוב ביותר, במקום 5 באליפות אירופה למועדונים.
ביוני 2011 נבחר ליו"ר האיגוד הישראלי לשחמט. שימש בתפקידו עד סוף שנת 2015.
ב-2012 שימש משה שלו ראש משלחת ישראל לדו-קרב על אליפות העולם בין רבי האמנים, בוריס גלפנד ווישוואנתן אנאנד מהודו.
ב-2005 יזם ואירגן את "מונדיאל השחמט", גמר הגביע העולמי בשחמט לנבחרות בבאר שבע, בנוסף, יזם ואירגן את אליפות אירופה לקבוצות מועדונים באילת 2012, את אליפות אירופה בשחמט ליחידים בירושלים 2015 ואת אליפויות ישראל. החל משנת 1987 מנהל תחרויות בינלאומיות של משחקי המכביה. יזם את הפרויקטים "האלוף הבא", לקידום נוער עד גיל 14 ו"אמץ אלוף", לקידום נוער מתבגר בגילאי 15–21.
כתוצאה מיוזמותיו של משה שלו לומדים שחמט במסגרת בתי הספר כ-35 אלף ילדים.
שלו הגיע להסכם עם מפעל הפיס לפיו יקבל האיגוד הישראלי לשחמט חצי מיליון שקל בשנה.
משמש שופט פיד"ה החל מ-2013.
שלו יזם והקים, בשנת 1984, את חברת "שלו שחמט", ובתוך כך פתח את חנות השחמט היחידה בישראל. החברה מייצרת, מייבאת ומשווקת מגוון מוצרי שחמט.
שלו עיצב שחמט יהודי, עם כלים שמציגים סמלים יהודים, במקום הכלים הרגילים; למשל – הצריח עוצב במראה חומת ירושלים, המלכה בצורת מדורה והמלך בצורת מגן דוד.
שלו הקים את חברת "Chess Vision", חברה לשידורים חיים של משחקי שחמט באמצעות טלפון חכם.

פעילות עסקית

שלו יזם והקים את חברת "שלו שירותי שיקום", הפועלת משנת 1997 ועוסקת בהקמה ותפעול של מסגרות ושירותי שיקום בקהילה, לאנשים המתמודדים עם מגוון מגבלות וקשיים.
כיום (2015) מספקת החברה מגוון של שירותי שיקום בבריאות הנפש שהם חלק משירותי סל שיקום של משרד הבריאות ומשרד הביטחון לאנשים המתמודדים עם קשיים נפשיים. כמו כן, החברה מספקת שירותים לאוכלוסיות מגוונות דרך משרד הרווחה ובשיתוף עם גורמים נוספים כמו ג'וינט ישראל והמוסד לביטוח לאומי. החברה מנהלת מספר בתי גיל הזהב של משרד הבינוי, פרויקטים תעסוקתיים של משרד התמ"ת ועוד. היא מנהלת את ההוסטל היחידי בישראל לתסמונת אשר.
החברה פועלת מאזור השרון ועד דימונה ומעסיקה מאות עובדים בתחום, ביניהם עובדים סוציאליים, מרפאים בעיסוק, אחים, פסיכיאטרים, פסיכולוגים, מדריכי שיקום / מנטורים.
שלו שותף בחברת "אתגרים", העוסקת בתחומי הרווחה.
הקים ומכר את החברות "קידום פרויקטים שיקומיים", "של פרויקטים שיקומיים", "ארשל" (בעלת בית הדר, בית חולים לנפגעי נפש ברמלה).
בעבר היה הבעלים של קבוצת "שלו הנדסה", שעסקה בבנייה.

פעילויות נוספות

שלו מכהן כיו"ר ארגון יוצאי סטניסלבוב (איבנו פרנקובסק) החל מ-2004. הוא חבר פעיל בלשכת אביב 10 של הבונים החופשים ובפברואר 2016 נבחר לנשיא לשכת אביב. חבר בפורומים מקצועיים כמו ישפר"א ופורום היזמים של בריאות הנפש. בעבר היה חבר מרכז הליכוד (1989-1981). הוא מרצה במסגרות שונות על תורת המשחקים.
ערוץ 9 הפיק עליו סרט ששודר בשנת 2014.

ספר שהיה שותף לכתיבתו

משה שלו ואלכסנדר מטנוביץ, לומדים שחמט ב-30 שעורים, הוצאת מקור תקשורת, 2006.